
A kiadásért felel Bácskai István 
Olvasószerkesztő Gál Mihály 
A kötetet tervezte Lipót Éva 


Kálmán C. György emlékének 


Horzskövezés" 


Írtam verseket én szép számmal a lomha időmben. 
Jobban mondva, sokat ladikolva találtam a csöndben, 
míg a szelíd puha hold mosolyogva figyelte a ritmust, 
csónakomat nagy apályától megis óvta eközben. 


, Kis horzskő-csiszolás ráférne bizony kötetedre" — 
járt a fejedbe talán, amikor buja májusi zápor- 
verte mezőn versek szaladoztak szerte meg arra, 

s én itt húztam meg magamat száraz kalyibámban. 
Mint amikor szaporán és rettenetes nagy özönnel 
zúdul... Ajaj! Jobb lesz innen mielőbb menekülni, 
és a hasonlatokat sem kell szaporítani többet. 
Horzskövem ott kallódik a májusi záporesőben. 


Jól s értőn csiszolatlan versek, friss-ropogósak 

törnek elő, finoman gyöngyöznek, a szívbe szaladnak. 
Ott méltó helyük elfoglalják, édes örömre 

váltják gondjaid és feltisztul tompa kedélyed. 


"A Kr. e. 1. századi Rómában élt Catullus kötetnyitó versének kez- 
dősorai a létrejött költői alkotás véglegesítésének fizikai eszközét, a 
horzsolókövet exponálják: , Kinek ajánljam ezt a bájos kis könyvet, 
amit száraz horzsakővel épp hogy lecsiszoltam?" (Cui dono lepi- 
dum novum libellum / arida modo pumice expolitum? ) Az ókori 
rómaiak a könyvtekercset a szöveg elkészültével alul és felül hor- 
zsolókővel simára csiszolták. Horzsolókőnek vulkanikus eredetű 
likacsos tajtékkövet használtak. Ennek latin neve pumex volt. 


A vén romához 


éjjeli szonett 


Az éj leplébe bújj ha félsz 
nincsenek szavak csak mondatok 
kísérletezz de bátran addig élsz 

írd és mondd ameddig mondhatod 


az éj egy nagy királynak nője volt 

hol volt hol nem dajkád sokat mesélt 

a leplét húzd le: él alatta vagy halott: 
királynő volt az éj de nem látsz ott mesét 


ezt a rímet kapd el itt a messzeség 
húzd már a leplet húzd sirámaid közé 
hol vannak már a régen volt mesék 


meddig húzható az élet mint felejthető rozé 

vénülsz cigány viharzik már a köd feléd 

hűvös vihart jelez — vagy kedélyed lobban 
szerteszét 


IO 


Tántorgó rímek 


Fogadd iparkodásom új gyümölcseit 

tavasz meghozta dédelgette tincseit 

sorokba rendezgette gondos kéz megint 

ó nem feddőleg értve; újólag: , megint" 

örülj ha tudsz örülni meghálálja majd 

segít elűzni gondot gyötrelmet s talán a bajt 
csupán ha olvasod s megengeded neki 

hogy csűrje és csavarja szólepelbe azt aki 
fényével vakít s az érintése perzselés 

s közelről úgy megéget mint a tűz de ez kevés 
ezt állítja ő és biztos benne tántorítható 
hoppá hogyis van most akkor vajon megírható 
mi mondhatatlan érzés tántoríthatatlan 
parázslik és nem bánt sőt mint a katlan 

most egy kicsit siker sikerre halmozódott 
mert oly kuszává lett s az értelem lefoszlott 

a mondatokról azt se tudjuk hogy mit mondanak 
hogy mit jelölnek ők és meg is zavarodnak 
nem egyértelmű nem világos ne is számold 

az érveket nincs egy sem itt már csak a mámor 
a rímek kábán támolyognak dűlöngélnek 
költőnk egy-egy soránál különb lénynek 
képzelik maguk sőt elhiszik és kódorognak 
egyik sortól a másikig esnek s donognak 
(esküszöm te azt akartam írni hogy horognak 
sehogy sem kábított ez szemeim forognak 


nem mentem lépre nem ám így aztán donognak) 


IT 


siker sikerre rímelését gondolom meguntad 

te kedves dolgos asszony jobbat érdemelnél 
ennél és téteid magasra mondd miért emelnéd 

a rím az kényszeres kopott lánc törjük széjjel 
várlak itt ha erre jársz és nincs több rím se széllel 
fújva sem nem holdas éjjel 

mondd mindez tényleg mire való mér" kell 
végre fújjuk szét 

a rímek szemtelen-táncos neszét 

Könnyed a tőzsdei árfolyam 


Könnyeidet ha beváltod szép-mivesen lecsiszolva 
gondosan és finoman ritmusra erősen ügyelve 
ritmussal lecsiszolva kivonva vizet meg a sót is 
gyöngyöt kapsz mást el ne fogadj értük te a tőzsdén 
Könnyeidet s panaszod legjobb ha zenére cseréled 
s nem hagyod azt lelkem hogy emésszen a bánat utána 
én szerzett örömöm becserélem majd panaszokra 
bánat fájdalom és a nehéz sors az mi zenét szül 
bánat fájdalom és a nehéz sors szól a zenében 

még ha a nagy Mozart Amadét is hallgatod éppen 
tisztújításkor mily örömmel iramlik a viszki 
pálinkát mertek föl a nagy pálinka-csöbörből 

akkor majd" ugyanazt elmondhatom én mit a költő: 
megszerzett örömöm dalait panaszosra cseréltem ... 


13 


Édesanyám, rövidéletűnek 
szültél a világra ... 


, Jaj, minek is dajkáltalak én, átokra ki szültem?" 
Thetisz tengeristennő (Íliász) 


arcoknak fonnyadása 
rózsának hervadása 
olajoknak száradása 
szagok lomha pillantása 
szenvedély(n)ek morranása 
hol van már az áradása 

fék nélküli száguldása 
életetek hervadása 
rózsáitok hamvadása 
szívetek megalvadása 
arcotok behorpadása 
véretek megtorpanása 
jöjjön elő és hadd lássa 
mire vágyott megkaphassa 
csókol a fény feszül az íj 
idegén és reszket a nyíl 

a föld mélye fölszakad 
arcod vörös hervadása 
rózsák esti sorvadása 
életünk elillanása 
kaszának egy gyors villanása 

Arról, hogy milyen legyen a dal 


Lantom fájdalmas jeleket penget ki magából 

— és a papír tele jelzéssel, mind lélekölőek. 

(Ártónak nevezé Glaukosz Proitosz jeleit mind, 

mert az Bellerophónt el akarta veszejteni vélük.) 

Nagy jóindulat az, mit kérek az én jeleimtől: 

fájdalmas vagy akár ártó jelek - itt, csak ez egyszer, 
most ne emésszetek el, ne veszejtsetek el bizony engem. 
Mert ki akarja a szó által meglelni halálát? 

Bellerophón, aki ártó jellel ment Lükiába, 

kis híján odalett, épp hogy kikerülte a vesztét. 

Még derekabb lett - ettől a szívem erőre kapott ám: 
nem kis erőt fújt akkor az én kebelembe e jelzés. 

Akkor időztem a szép szigeten, mit a tenger ölelget. 
Akkor e szép szigetet nem más, de a tenger ölelte, 

s Küpriszt szülte nekünk, az aranykoszorús finom úrnőt — 
díszes trónuson ül már és édes mosoly arcán... 
Küproszi szép Küthereia örökké él, hiszen isten. 

Hát te ne félj a dalomtól: csak rosszabb ne legyen már, 


t Pszeudo-Doszitheosz Carminum I-ének (Első ének) fordítása. Újra 
olvasható a bizonytalanul datálható ókori szerző, Pszeudo-Doszithe- 
osz néhány évvel ezelőtt sértetlen állapotban előkerült költeménye, 
az I. carmen. Nem sokkal az eredeti görög szöveg felszínre kerülése 
után az I. carmen magyar fordítása is felbukkant. A Kiadó szögletes 
zárójelben tünteti fel az utólagos betoldás gyanúján alul álló vers- 
sorokat. Pszeudo-Doszitheosz e művével nem most lép először az 
olvasóközönség elé; újbóli szerepeltetése jelen kötet szerzőjének 
abba a tántorgó hitébe illeszkedik, hogy az Első ének egy minden 
igényt kielégítő útmutató, afféle költészethasználati bédekker hi- 
ánypótló szerepét töltheti be, és hogy ez feltételezhetően magának 
Pszeudo-Doszitheosznak is az ínye szerint való lenne. 

és ne bicegjen, lábra se sántítson soha jobban 
Therszítésznél (nála az összes randa szeméma), 

-— mint amikor sátrából előjött, s nyögve rikácsolt, 
elbődült és értelmetlen volt a beszéde. 

Nem szeretem, ha a vers pampog szanaszéjjel, a szó meg 
szerte rikácsol, mint Iherszítész, hogyha rikácsolt. 

Én puha, jóízű szavakat szövök egybe (remélem), 

fényes ajándékot vágyok felrakni halomba, 

költeni ezt-azt földi halandók szép örömére. 

(Itt az idő, hogy végre az áldozatot bemutassuk.) 

Rajta, ahogy forrásból a hűvös víz folyik, éppúgy 
kedves szóval ömölj, dalom, édesen és örömünkre. 
Verssorok és -lábak: ti ne járjátok ma a kánkánt! 

Rajta, örüljetek itt bent, fékezzétek a dúlást — 

mert nem kedves az istennek, ha dicsekszik a versláb. 
Ezt én így kijelentem, s joggal vélem: ez így lesz, 

mert bizony ennek kellene mennie teljesedésbe. 

Nincs más hátra, csak az, hogy örüljön a szív a dalunknak; 
mert ama százkaru órjás is hogy örült a hirének: 


védve Zeuszt, odaült mellé az olümposzi csúcsra. 


Messziről érkeztem mint hosszúárnyú rakéta, 


tarka dal ösvényét taposom, menekülve, örömmel. 

Versek lábakon 


Ha reszketőn megy és talán szorongva, 
s májában méregoldat vánszorogna — 
sófényű régi csillagokba keserült. 
Fölnézett, meglátott egy édes keselyűt. 


Ő lett meséd - nem lesz majd vége-hossza, 
s nem érdekelhet más, csak összehozza. 
Nézd csak: tömör sötétben mint ragyog, 
puhán villan, suhan, de nem gagyog. 


A vágya tolla hol pihés a keselyűn? 
— kérded kondor röptében keserűn. 
A lábán járó vers míg körbetáncol: 

hol visszafogva, hol buján viháncol. 


Ha lenne rímem, lennének még klárisok. 


De nincs csak egy - s ez versem zárni máris ok. 

Ábrándok 


ábrándok itt-ott kergetőznek 

vágyaink mindjárt tetőznek 

mit mondhatott vadász az őznek 

csak azt hogy most mindjárt legyőzlek 
vadászt az őz talán legyőzi 

vagy őz vadászt magának őrzi 

Hiúság 


Alekszandr Puskinnak 


Hiúságból sosem elég 
élet-gyertyánk úgyis elég 

... akármerre tekingetek 
kisgyerkőcöm ölelgetem 
vagy szép lányok néznek engem 
megölelnek tekingetnek 
ideülnek elrebbennek 
magányos fát szemlélgetek 
tele szentély tele utca 

beülök én most közéjük 
odébb rebben félénk lelkem 
azt kérdezi álmodásom 
büszke harcban vándorúton 
hogy hullámos hajba mártson 
kaszás forma el ne siesd 

van pár dolgom el ne szeresd 
várd ki sorod ne sürgess hát 
pihenj te is szükség lesz rád 

Villám 


In honorem W. A. Mozart 


Visszafelé megbámulom én a virágot, a kertet — 
édes az esteli hold, tompa burokba szorult. 


Mondd, ha talán gordonkázó szavaimra hajolnál: 
eljönnél oda, hol nincsen, csak jelenés? 

Már közelíteni látom a szárnyas idő neszezésit. 
Vissza se tér az idő, meglásd: úgy repül el, 

mint valamely távolba igyekvő barna szemöldök — 
halk nevetéssel üzen: illan a nyár, meg a tél. 


Ott fenn táncol a lomb a faágon, 
ámde hamar jön a tél, morog és leharapja a fákról 
most szaporán susogó levelek csapatát, lesodorja 
mindet a földre. De eljön a szép tavasz újra meg újra. 


Én most éppen a Don-nak hallgatom azt a nyitányát, 
ó, tudod, azt, ami ott egy félévbe suhant. 

( Veszprémben csuda szépen szólt az az isteni dé-moll, 
és más hangnemek is: egyberakott tünemény. 

Mennyire jó volt: Mozartot tanitottam a Várban! 
Öt félévbe" lement öt gyönyörű opera.) 


Mint amikor villám lecsap és gyöngyökre szakítja 
éjjel a ködfelhőt, s ragyogása letépi a bánatos arcról 
hirtelenül sápadt, félszeg baja ránctakaróját, 

és dé-mollban dörgedelemmel szól a hivekhez; 

ő aki Jóbot megpróbálta, s a szép Szemelét is, 

ő aki Héraklésznek adott tucat isteni munkát 

(senki se mondja nekem: , nemis ő volt" vagy: ,nemis adta"; 
mert ő volt, csakis ő, aki ezt mind rótta fiára) — 

végül a jobbján ült le erős fia fent az egekben. 


Hát ez a villám oly finom, és lecsap oly remegéssel, 
küszködik ott benned, hiszen érted reng dübörögve; 
nem hiszem én, hogy az érintése ne édesen érne. 

Nos, Mozart... ha taníthatom, akkor boldogok élén 
járok e földön, akár Hermész, mikor apja tanácsát 
hozta az emberi nemnek arany saruján lesuhanva. 
Akkoriban Mozart szólt égi szelek csuda szárnyán — 
Juppiter így postázta parancsát földilakóknak: 
Mercurius lerepült és vitte magával a cé-dúrt, 

(ez volt akkor a főnöki hangnem; bólogatással 

adta a nép tudtára a numen az isteni végzést). 

Volt ott más hangnem, bőven -— most hadd ne soroljam; 
nézd meg a gugliba, hogyha te teljességre törekvő 

földi madár lennél, vagy akár a zenébe busongó. 

Mert a zenébe busulva felenged a kőszinü fájás, 

és nem olyan keserű már szádban a mély szomorúság. 
Mint amikor könyvet fog a kézbe a bánatos ember, 

és könnyét könyvébe leesni a morzsolgással 

hagyja, leengedi szívének huzalát laza ívbe, 

s nem szomorú: mosolyok futkosnak kedvvel az arcán — 


végre kiléphet a jó puha, hűvös reggeli fénybe. 


Bárha előre tekinteni tudnék szíveken által! 

Nem tudom én sehogyan kifigyelni, se látni a szívben, 
hogy mi megy ottan végbe, mi áramlásokat űznek, 
mit tárolnak a kamrák, mért is tárogatóznak, 

mily muzsikát generálnak, meg pumpálnak az izmok, 
mert vakulásig költöm a verseim itt, a lugasban. 

Még sokat írnék, és ugyanazt, csak váltogatással — 
úgy értem, hogy váltogatom szavaim, nehogy aztán 
folyton s minden időben az ismétléseket ontsam, 


és untassalak én fény nélküli, bárgyu sorokkal. 


Féktelenül fut az élet — féken tartom a verset. 
Csillagosan süt a hold, nappali illata volt. 


22 


Vegyes tüzelésű dal 


In memoriam Géher István 


Mixelt óda vagyok - kellek-e így neked? 

Itt Aszklépiadész-versszakokat követ 

két pár disztichon, és botlik a vers, szegény. 
Rontott óda vagyok tehát. 


Holnap már ne törődj fáj-e dalom neked 

mért is fájna hiszen most is öröm lehet 

felszánt vers-eke és álmodozásaink 
szunnyadtak telelőn piha 


Mindjártitt a hibás strófai szerkezet 

ez most még nem az ám majd a következő 

strófákkal ne törődj versemből beborozz 
álmodj sok jelenést hamar 


Hagyd lelked heverőn éled a déli verőn 

matt-szürkén s konokul célba! szorult a szó 

és tompán kutyagolt távolodóban a hold 
fájással ne törődj soha 


Hervad időnk szanaszét olvad a szíven a hó 

nem sorvad le a szó tán viselős lehet 

ballag s vénül a tél áthuzalozta szivünk 
nem szarvas-szivü gondolat 

most a virág beszakítja a néhai csönd eliramlik 
pergő szél nevetés pergeti méz a porát 
lassú méhek imádkozzák terhük ki magukból 


lépes méz alakú ritmusa májusi tánc 

Redundáns szonett 


Ó bárha itt lennél ahol vagyok 
kérdezgetsz és én válaszolgatok 
beszélgetnénk itt bensőségesen 
itt ülnél nálam szólnál ékesen 


és kérdeznélek én is sok dologról 

mi érdekel s mit én a homlokodról 

(e rímmel rém elégedett vagyok 

az lenne jó ha önmagammal volna ok 


elégedettnek lennem szórnám rímeim 
terád nehogy keresztülhúzzák terveim) 
tehát mit homlokodról el nem olvasok 
nekem zokogsz de rám kacagsz a farkasok 


ilyenkor ordító hidegben édesen 
nézik egymást forrón szenvedélyesen 
ilyenkor ordító hideg van éjjel 

értjük egymást féltő szenvedéllyel 

Írok 


Írok. 

De nem sírok. 

Mert a régi sírok 

könyűit nehéz kiírnom — 

préselni őket nem annyira bírom. 
Mert nehéz az alvadásuk. 

Miként a vér, sósak s olvadósak. 
Nincsen annyi áradásuk. 

Sírásók könnye, mondd, mivé lett? 
E könnyeket ki nyomta ki s mivégre? 


Én nem sírok 

csak írok egyre 
nyakra-főre 

léha édes földi kegyre 
hull a szó mit lőre 

száraz rozék mik hegyre 
nőtt tövön teremnek 

ó fültövön csap léha sors 
határidők mik ön-szeles 
kis kapkodásaim mentén 
vígan s bőven kikelnek 
mintha magam vermeltem volna el őket... 

Vers, mértékkel 


Vers. Láb. Ritmus. Hűvösen izzó holdsugarakkal 

húzom a mértéket, sor alá sort így igazítok. 

Ott vagy. Mert mosolyod, nevetésed iramlik a versben. 
Rezzen a fény a hajadban, húz a sötét meg egy illat. 


... halk mosolyok dideregnek a csöndben 

nincs forró sanyarú vacogás nincs már a szivekben 

volt remegéseim egy de csak egy csuda pontba szaladnak 
pont oda kúsznak a szívkamrám izzó közepébe 

pont ahol édesded szép nappali álmok alusznak 

s néha erős rianással az éber létre riadnak 

itt a sötéthaju illatos üdve nekem veti ágyát 

Igéret és a szép szó 
töredezett 


Egyszer egy ódát költök, meglásd, tiszteletedre, 
pompásan szerkesztett, tündöklő ragyogással — 

oly finomat s áttört fényekben uszó pazar ódát, 

mint amilyet nő színe elé eddig sose hordtak. 

Bármit is írok, akármilyen is legyen az: gyönyörű lesz, 
kellemes-évődő, könnyű vagy súlyosan izzó 
daltöredék vagy egy ódai álom a szél viharába 

fújja az érzések puha táncát, és te is ott vagy. 

Nem mondom - szeretem, mit irok, s el is olvasom őket, 
ám azt nem hinném, hogy bármit is érzek irántuk. 
Konklúzíve tehát leszögezhetjük, hogy e versek 

épp olyanok, s az a dolguk is éppen, mint a ruháknak, 
és mit a hívogató testek kedvvel fuvoláznak: 

meglévő szépségre a fényt ügyesen csalogassák. 

Mint ahogyan ruha, ékszer nem szépíti a rusnyát, 
mégha redőit ügyes kéz is rendezgeti értőn — 

pont ugyanígy van a verssel, a dallal, az óda-sorokkal: 
akkor szól igazán jól, akkor zeng bele, lelkem, 

hogyha a szív húrjához elér, megfogja, simítja, 

vagy nagyerősen vonja a húrját, mintha a mélyből 
cselló szólna, vagy ott, hol búgnak a kontrafagottok. 
Ám ha üres szív és kongó fejű nőstény... node hagyjuk 
(látod, ezért siklattam ki a verset most — ne skandáld, 
nem lehet azt, direkt rontottam el, nem jó az a nőstény... 


érzékeltetni kívántam a képtelent ... 

Milyen volt akkor 


Kivénhedt uccasárba hogy tipegvén 
lelkem viseltes és kopottas ingén 

rávarrva folt és hátán patchwork és a vén 
idő zugán felébredt tán egy régi angyal 
zúgó fényárba szökkent kedves édes aggyal 
egy archetípus ő kit Séth is látott és örült 
mikor benézett hozzád és a szíve elszorult 
hogy ennyi lassú szépség és mosolygó 
sanda-mentes és finom-gomolygó 

báj lüktet és kapkod felém 


" Adám halála után Séth, aki a harmadik fia volt, megkereste a Para- 
dicsomot és benézett oda. 

Mértéken túl és néha innen 


Mértéken túl szerettem 

mást mondd mit is tehettem 

túl jón és rosszon hittem 

intek feléd vonzz el kérlek innen 


a vonzalom 

merő hús és nyegle borzalom 
a húsom edd le sötétlő falon 
lecsurgó mél ha fáj az oltalom 


körmölöm 

vagy inkább lejmolom dalom 

a ködbe vész e csorgó sárga lom 
nem nem ez itt most csak rágalom 

a vackán nyugvó tévedésnek irgalom 


versem 

nem szövöm de végighorgolom 

szövés helyébe horgas kampóim tolom 
horgony-elmével mered rám 

az ki szívja cigarettám 

régi altatódalt füstre tűz 

nagy haraggal büszke dédapám 


mértéken túl vagyok szerintem 
megejtő néha ebbe hinnem 
ám olykor eljön ő is hozzám értem 


én őt egyáltalán nem is értem 

Ritmus Sevillában 


Este elindul a ritmus, felkerekedve subában. 


Szélárnyékba hevert el a pásztor az óra tövében. 
Hajnalig arra terült, hol a rózsa virágai párban 
állottak, de a dél heve árnyak alá taszította. 


Este a hold letekint felhősen, fénylik a sarló. 
Sárga szamár szarvával játszik a hold ma az égen. 


Pengéjére kiült az a sárga vigyor — ma is ott van. 


Este, ha tőr villan fel a rabló jobb tenyerében: 
pengeti fürge dalát, rablódalait dudorássza. 
Leplezi, hogy rabul ejti ahhosszunevű mese-asszony. 


Majd ha a harmatos este leszáll s leteríti az éjjel 

lepleit és a halandóknak puha álmokat ígér 

bár ezeregy éjt töltene véle ahexameterbe 

nem passzol neve és emiatt hosszabban heptameterben 
áldja a még két éjszaka tartó nagy paripás mesemondást 
éjjeleken félelmes irammal szökteti őt el 

csáberejét némán ragyogó viharos szavak edzik 

éjjel a holdon ezüstkalapot lengetve a szélén 

úszik az égen a tenger csillag s bárha kikötne 

képzeli (szertelen ő) nevetéseidet mese-asszony 

és hogy a rózsás ujjú reggel előre evickél 

lusta ködökbe harap hétköznap józanon indul 


" A langaléta Seherezádé, aki nem fér be a hexameterbe. 

Miért jár a vers a nőknek 


női jogok és ál-hímsovén alkotáslélektani 
megjegyzések karöltve 


Nem tudom én azt mindig, hogy miket írjak a versbe, 

mely formát tegyek én, melyeket ne a versszövegekbe. 

Mely formák olyanok, hogy a szép idomokra hajolnak? 

Szép idomokhoz a legszebb édes forma dukálna"". E 


Végül is én ugyanazt írom folyton remegéssel — 

azt, hogy mit s hogyan érzek irántuk a pillanat óta, 
hogy sugaras-puha lágy nevetést lőttek ki szivemre, 

és egyből közepébe találtak, rám mosolyogtak. 

Hogy mikor is volt ez, kronológice, és hogy esett meg: 
hát erről fogok én még versben szólani sokszor, 

nem tudom ezt ugyanis precizen — kiderítem a verssel. 


,, Vers-folyton-remegés" — nem is annyira rossz remegés ez: 
reszket a metrum, a verslábak ropják ma a táncot, 
rettenetes lobogással iramlik az élet ilyenkor. 

Nos, nem olyan szörnyű, igaz, imbolygásuk a ködben? 
Mint mikor énekesek vagy költők régi időkben 

istennőket idéztek vers-dalaikkal a földre, 

himnikusan megigézve hatalmát isteni népnek, 


úgy kell őket a dalba helyezni hisz "isteni kellem. 


Egyet kérek tőled előre: zavarba ne jöjjél. 

Mert hisz a nőnek a dolga, hogy ezt provokálja ... 
Elmagyarázom pár sorban, mi az ábra e téren. 
Jár az alany-jog a nőnek, hogy neki verseket írjon 
férfi, magasra emelve a szépnevetésűt — 

erre van ő kitalálva: hiszen nemigen szülögethet. 
Nőnek a dolga tehát, hogy szülje a bébiket egyre. 
Másik - a férfi — mivel szülögetni aligha esélyes: 
tartozik írni ezért hozzájuk, a nőkhöz, a verset. 
Ezzel az élet hozza a verset a nőnek, alapból. 

Egy légyott előkészületei 
tizenhárom versszakban 


reszket a félelem és csak hallgat a méla szorongás 
egymásnak ütődnek füstöl a félsz és serceg a vágy 
furcsa tüzek égnek a mélyben 

a hamu alatt izzik az indulat 

parázslik forr és utat váj kifelé 

az arcra kiül meg a bőrre a hajhagymák tövére 


(Reggeli daltöredék, befejezve) 

A vágy ez most vagy szerves költemény 
akárhogy is de rettentő konok s tömény 
szilaj sugárú mint egy isten s nem remél 
nincs rá szüksége mert a vágy henyél 


Ébredésem mondd mitől virág ma 
mint meggyfa könnyek árján buggyant 
virágba száll és mézeket beszippant 
virágba selymesen száll ó a selma 


Hová hová e sok miért s miért-nem 
miért incselkednek velem nem értem 
nem tudhatom de honnan is reméltem 


e sok csodát májusnak szép ködében 


Száguldó ébredés ez meg sem állok 
de mért is állnék hogyha nem találom 
az eltévedt sok verset mert halálom 
riadva rebben szét 

Mert reggel újra szül minket az isten 
halálközelből hogy megtérjünk frissen 


Jaj nem tudom hová lett s merre rebbent 
mi sok szép szónak volt egy kedves ága 
egy rímet vársz ne várd hiába 

írhattuk volna hogy virága 

ne ezt írjuk mégsem hanem hogy lebbent 


Sok vers van még de őket meg sem írták 
nem is fogják talán hisz egyre sírnak 

a könnyek átlátszanak és sivárak 
bánatból font gyönyörbe zsolozsmáznak 


(Törődés) 

Én nem törődöm azzal: 
szép-e a vers mit írok, 
rímel ímmel-ámmal 


vagy zökög vagy hexaméter. 


Te szűzen lépsz elébe tudd 

és mindig szűz leszel neki 

és kedves is meg bájos bölcs leány 
és szende asszony hamvas lelkület 


A combok ősi rejtekén dalolva él 

az élet fája s fészke ritmusába tér 

jól megférnek: kis fészek és lehajló gyally 
hajlástól érintésig egymást nézik aj 
fészek mosolyg a felhő szakadozik 
fészek-bújások mámor biztatások 
tölgy-szökőkút, élet árja 

rebben széjjel nagy sugárba 

(elégia Ovidius után) 

Aztán írj nekem ám, ne igen halogasd, had" örüljek ... 
mert szeretem nagyon én azt, ami tőled elér... 

Mindegy, hogy mi is az: lényeg, hogy tőled igézzen ... 
mert megigéz, gyönyörűm! bármi is az: szavaid, 

vagy mosolyod vagy csókjaid árja, tekinteted íze. 
Mind csudaszép, nekem ez kell - és megkapom én. 


túl sok a szál, 

meg fúj a szél 

merre kaszál 

nemis ő a halál 

csak a rím fújta a szél 
na csak ennyi az 

annyi de vége a versnek 

Küldemény 


küldök neked valamit 
kedélyednek ráncait 
elrendezi s arra int 

hogyha rosszkedv megsuhint 
szélviharként szertefújd 
bánatodat péppé zúzd 

szellő legyél gézengúz 


bú és bánat messze húzz 

33x2: Alkalmi vers 
a haszidizmus állásáról 


Kárpáti Péternek 


Előhang 

, Boldog öreg! hiszen itt, ismert patakok közelében, 

szent forrásoknál árnyék hüvösére találhatsz. 

Itt, hol aszomszéd mezsgye sövénye szegélyezi kerted, 

s most is vadméhek legelésznek a fűzfa virágján: 

lágy zsongásuk szór a szemedre szelíd, puha álmot." És 


Így kezdődhetnék, rébém, születésnapi versed, 
hogyha ma Vergilius költene ünnepi dalt, 

hősi hatos mértékben felkumulálva a textust — 
vagy fuvolázna neked páros elégia-szót. 

Csakhogy a verset most nem Mantua gyermeke írja 
jobb, ha a pásztori mértékkel bölcsen megelégszel. 


Nem mindenkit a hősi vaker s az elégia hat meg. Eg 
Hogyha a versben a "Kárpátok Sziklája a téma, 


őhozzá kell most igazítsuk a mézizü dalvást. 

Három a harmadikont kettővel jól beszoroztad: 
ennyi tavasz látott (volt köztük egy ünnepi játék) ; 
nyár, ősz, tél: mind jöttek örömmel s mentek a múltba. — 
Lássuk most, hogyan is volt kádárkőszaki korban! 


" Az idézőjeles részeket Vergilius I. és IV. eklogájából kölcsönöz- 
tem. Saját fordításaim. 

Főhang 

, Már a sibyllai jóslat utolsó korszaka jött el": 
bőséggel támadt jókedv s a nyomába reménység: 
, Hátha letűnik végre a vaskor s jő az aranykor" 

(ez volt akkor a fíling — úgy tetszett legalábbis). 
Csakhogy Prímtitkár Jani eljött, és vele együtt 
fellegzett be a fíilingnek — hát füstbe szaladtak a tervek. 

. .. mégis jókedv támadt és a nyomába reménység: 

, nem lesz többé félelem akkor a tágterü földön, 

istenek élete lesz az övé s lát majd keveredve 

isteneket meg hősöket, és látják ezek őt majd..." 

, Gyermek, a tágterű föld most már neked ontja a termést" — 
drámákat, s tetejébe tiéd lesz még a borostyán. 

Hősökkel mutatod meg, hogy mi a virtus a színen. 

, Akkor a rét lassan szőkül meg a gyönge kalásztól, 

és vad csipkebokorról csüng a biborszinü szőlő, 

és az erős tölgy majd mézédes harmatot izzad." 

- Elmentünk negyedik kapualjba: haszid csuda móka 
csurgott kedves házfalakon, mi meg ittuk örömmel. 
Van valamely titok itt, rejtélyes erők tolulása — 
ez vitt rá, hogy színházról városra utazgass, 

s drámai túra ezért vitt el Tatabánya szivébe. 
Párizs, London, Zsámbék, majd a Jurányi Produktív 
népei városaikban mind eszejárásodra figyeltek. 


Utóhang 

Nagy feladat vár rád: haszidos születésnapot üljél — 
holnappal ne törődj, holnapután is örülj! 

Caddikom, eztán sok születésnapot adjon az Isten — 
épp annyit (legalább), mint amit eddig adott 


" Kárpáti Péter: A negyedik kapu című klezmerdarabja. B 

és kiutalt, amikor mosolyogva a földre eresztett, 

mert csak az éteren át érkezik isteni kegy. 

Boldogan üld meg az életet, örvendjél a szivedben 

jó hüves ernyőnek te a forró nyár közepében, 

hogyha a sors szerecsen-homokos sivatagba dobálna; 
vagy Múzsádnak örülj, haszidos születésnapot ülve, 
hogyha a nagy Grönland örökös hava hull a nyakadba. — 


Így ér véget a vers, így záródik be az ének. 
Hogyha ma Vergilius költene ünnepi dalt 
(hősi hatos mértékbe ), talán még ő se dalolna 

másképpen, csak ahogy alkalom adja magát. 


Epilógus 

nézd el a verstani kátyúkat nekem itt bizony isten 
én voltam ki ütöttem a költő-út mezejében 
képzavar ez lehet akkor is én loptam ki belőlük 
azt ami lopnivalót őbennük blindre találtam 

Furmány és félelem 


Palivec úr, a , Kehely"-hez címzett vendéglő 
csaposa emlékének 


Furmány és félelem igazít 

mindent meg- és kilazít 

nem hallgat az örökös szofista 
tagad és állít majd dönti laposra 

jut eszembe csíp a bolha 

csípést halmoz nagy halomba 

majd legyek halott órjás orrlikába 
mely órjás régen megholt ezér kába 
legyek félnek sokuk ebből él meg 
kellemetlen rád száll donog zúg az ének 
piszkít oda zümmögőkar 

mind donogja uniszónok 

volt egy szólólégy az jól leszarta 

az imidzset felrakták a webpadlásra 
majd lehozzák mutogatják 
szájpadlásról nyalogatják 


Hol vagy, Palivec? Hol van a régi ser? 

Születésnapi üdvözlet 


Kálmán C. Györgynek 


Kellemes ünnepelést Kalogány sok-sok locsolással 
hervatagon ne igen hagyd el Buda és Keszi nőit 

mert ligetünknek hulló díszei ők uramisten 

nem tudom én de elégikusan nehezebb tologatni 
verseimet pedig úgy elkélne a hexameterben 

szőtt motyogás meg a bő mamelukvakerelde helyett a 
pentameterben esendő dallamos éji motetta 

mindig a hexameter meg a hexameter nem unod már 
hogy volt hogy lehetett ez a régi homéroszi korban 
megmondom neked én te pedig sose kételkedjél 

vak vala ő nem látta ezért csak rótta a verset 

vég nélkül sose unva rovásit mert hisz az isten 
sok-sok dalnak az ösvényét töltötte be néki 

emlékek sokasága közé a memóriaházba 
interfészeket is telepített mert nem akarta 

bízni a véletlenre a dolgot (az isten ilyen mind) 
akkor a nyílt forráskódú kütyük elseje volt ez 

most nem teljesen így van a metropoétika-helyzet 
mert minden megváltozik és kicserélődik s az időnek 
tompora rengő domborzatként sújtja az embert 
ráülvén nyomorítja kipréseli nedveit egyre 

most pedig illene véget vetni e tompa dalunknak 
lassan a hajnali fény ravaszul kidereng s tavaszos dér 
fog kaparászni az ablakon és beleselget a pászma 
kérdezi nagy vihorul hogy hát te mit is kalapálgatsz 
mondd mi az ott ami kattog van hozzá cica úgy-e 
(hogyha egér cincog macskát kell küldeni rájuk) 

lassan az éjszaka jóságos-puha paplanos ágya 

reggeli priccsé zordul reccsen a munka keményen 
húzd meg jobban erősen vesd ki a pályázatra 
pányvádat csáklyázd meg a nappali hold sugarában 
indítják csicseregve a nap ragyogó-puha gömbjét 
hajnali égimadár-ének toszogatja az égnek a testét 
mint amikor galacsintúró bogarak megszerzik az állást 
és hosszan hajtják és nagyra növesztik ezáltal 

túrt hajtott és orrontott televényüket egyként 

olykor a versmértékből szerte kilógnak a lábaik — ímé 
így volnánk asziszem mindannyian állásunkkal 


Most van vége a dalnak -— mégpedig ezzel a sorral. 

Széchenyi — Előhang 


maga az élet álom lesz az életről E] 


Friedrich Nietzsche 


Érik a Széchenyi-vers: hisz az ódai murci mocorg már... 
Egyberakott heverő fürtökből sajtolom ódám, 

érlelvén azokat, miket én régen szüreteltem 

és régente szüremlett jól kifelé fogaim keritésén 

(ennek az értelmét nemigen látom, de a metrum 


hallgatagon kopog egyre, ahogy billentem, amit kell). 


Újat is írok azért, vadi újat, jó harapósat, 

karcos ritmusa hogy beleszántson a szép-puha szívbe, 
ösvényt vágva szigorral meg keserű kacagással. 

Őszi derű így kél s az idő csak járja a táncát! 

Győrben, a zsidó temetőnél 


In memoriam Kovács Endre 


Penge, remek vala tegnap az este s a délnek utána! 
Máskor is, alkalomadtán én nagy-fürge örömmel 
elkísérnélek vándor-dramaturg utaidra, 

kávéval-serrel le is öblítnénk vacsoránkat, 

vinnék pár szivarot, s a szivarvágót a zsebemben. 

És ha az alkalom adná: Győrben, a kőfal mentén 
lennénk újra zsidók, hisz van kalapom bizony-isten, 
kóser hosszu kabátom is, és fogadott bizonyosság 

(még ha nemis bizonyosságnak mondod - legyen akkor 
úgy, ahogyan te neveznéd; majd kitalálunk jó nevet úgyis). 
Mily földekre jutunk majd legközelebb, kikocsizván? 
Mily népek, mily színházak, mily városi deszkák 

várnak majd, s milyen ételek és milyen angyali lánykák? 
És miután kirakott kész étkek után a kezünk kivetettük, 
és odahozta a tálakat egy kedves-szemü angyali lányka, 
és öntött a szivéből sóhajtást meg a borból... 


Fürge időnek az illata szállva iramlik a széllel. 
Nincsen idő, de a lét-idomok sanyarún süvegelnek, 
veszteglőn-szomorún iramodnak a szívek utánuk. 


Mítoszaid ne feledd el küldeni még ma az este. 

Jó, tudom én, hogy máris elért hozzánk, ideérve 

pont ez az este, de jól passzol be a hexameterbe. 
Küldd hát el szöveged mielőbb nekem, és ne habozzál. 

Idill. Aranykor 


Vajon önmagában kell-e megfigyelnünk ezt 
a megnevezési játékot? 


Paul Ricoeur 


Van, ki idillnek mondja, de én így hívom: aranykor. 
Így nevezem, mert itt van a Földön, akármikor eljön — 
itt mivelünk, bennünk s körülöttünk. Példa okáért: 
hogyha aranylik az ősz, ez apompás-kedves időszak — 
bort szüretelnek olyankor (jobban mondva: a szőlőt 
borrá szűrik - e szó fejtése talán bizony épp ez), 

és mindenfele szép aranyoskáim mosolyognak: 

fán leveles lombok, szép lányok avarba tipegnek, 
rózsás orcájuk bortól hevül és pirosabb lesz, 

és a poéta erében a vért pirosabb énekre fakasztja 
rózsás orca s a bor, pompásan kóoperálva. 

Borba aranylik a szív akkor, ha a nyár heve eljön. 
Bort ha borúra borítasz, felderül akkor a lelked — 
vérképző-vereset, zamatos bort, szívrederítőt. 

Van, hogy megfáradt a kedély s az eső zuhog ott bent, 
éppúgy, mint amikor nem látni ködöknek a végit... 
fényt se igen hiszel ekkor pislákolni, fogadnék ... 
Mint ahogyan jó bort kortyolsz, úgy idd a szerelmet, 
s mint vihar ültével, vagy a hosszú, lomha esőknek 
megszakadásával kiragyog nagynéha a napfény, 

s foszlik szét a sötét felleg, ködvész is eloszlik: 

úgy foszlik cafatokra a rosszkedv, frissül a szíved, 

és az aranykori boldogság soha nem hagy el - érzed. 


46 


Én nem , idillnek" hívom hát, mert , eidülion"-ból 
( képecskéből") lett ez a szó, de a lét arany árját 
(és nem , -erét"... ) csecsebeccsé, mondd, minek is kicsinyítsük? 
Másrészről platonista szagot szimatol bizony orrom: 
,idea" eszmény", , eidülion" — ki nem állhatom én az ilyesmit. 
Látod: a vers is túlfűtötten, mérgesen áttört 
enkorlátain, úgy, valamint ha hatalmasan izzó 
platnin avagy gáztűzhelyeden főzöd föl a bablét, 
haj! de kifut levesed, hisz tágul a hőre erősen; 
pont ugyanez történt az imént, mert hexameterkém 
heptameterré duzzadt túlhevitett faragástól. 
Már látom: nem elég a poétai üdvösséghez 
versfaragó szoftvert jól föltelepíteni gépre — 
jól kell tudni a versfaragó júzernek az indulatát is konfigurálni, 
és ha hibádzik e készség, akkor a vers kifut, épp ahogyan fut 

a bablé. 
Hogyha a lelke jelen van a költőnek: ráfogja hibáit 
bármire-bárkire, huncutul ő kikiáltva erénynek, 
s így kanyarítja mederbe, mit ő maga tévelyitett el. 

Karácsonyi kantábile 


Most azt hiszem talán úgy illenék 
hogy egy pásszentos téli költeményt 
költsek vagy jobban mondva ellenék 
semmilyen reményt, mi csalfa, vak, 


nem táplálok s nem szítok egyre még 


ha kérded azt hol itt az értelem 

kérdezd nyugodtan és majd válaszolgatok 
rímre aggatván a sort ez léha fertelem 
cselvetés van hogy ha elpasszolgatok 
pásszentos sort egymás alá ha verselem 


rím rimán-kodik kokott rímen szokott 
kopott holmit lenyúlni életünkbe" kétezer 
lopva tűnik ám ha adtam rá okot 
szemantikát vagy pántlikát ha már teper 
jelentené de tompa sérült-foltozott 


na hogy bújok ki ebből hogyha oldozott 
nem könnyű tisztes búcsút intenem 
mert mindig jönnek csőstül kormozott 
verscsősorokba rendeződve szüntelen 
szavak kiáltó lángoló igáslovon 


lovanni ellovanni volna jó fehér havon 
lovári nép kivált Csulánó nyergel és ha már 
megértem én busásan megtérül pofon 
nem invesztálok én arculcsapásba már 

na végre itt a búcsú versem itt lohol 

kibújok én az útvesztőbül ím na hol 
boldog karácsonyt kívánok ma ezzel én 
neked költöttem ezt a téli príma sort 
e szekvenset ha sorba fogja rezzenés 
kedves és vidám az ünnep híre most 

Két ajánlólevél 


Volt egyszer, hogy az elmés, jóagyu Bellerophontészt 
vészes, csalfa irattal küldték el Lükiába. 

Ezzel - minden idők első reference-levelével — 
csalták tőrbe, azaz csak akarták, Bellerophontészt. 
Megvívott velük - otthagyták fogukat, valamennyit. 
Bellerophón harcban leigázta, ki ellene támadt. 


Volt még, később, egy híres referensz-eseménysor — 
vészes irattal akarta királya megölni az ifjú 

herceget, ám ez gyorspostával küldte az égbe 
mattvelejű Rózenkrancot meg a Guildensternót. 
Mattot adott nekik ő, tompán rianó agyuaknak, 
mattfényű velejük kapcsolta ki, mert okosabb volt. 

Pályázati lázálmok 


Új pályázatok érkeztek meg a látmezeimre: 

jól s értőn beleúsztak, -akadtak a sűrüszövésű, 

nagyszemi, furfanggal kivetett hálóm közepébe. 

Mint amikor hálóját jól pányvázza halásznép, 

tudva erősen a farvizeken, hogy merre a halraj, 

merre kuszik, szaporán vágyik kikerülni a hálót, 

ám végül csak a háló alján végzi a halnép. 

Nos hát, így vagyok én is a pályázat-kiirással: 

mint ahogyan halakat rajaikban, lombot a fákról 

elvisz az áramlat, vízben vagy a kék levegőben — 

mostan a pályázat-kiirásokat úgy fogom én be: 

nem menekülhet előlem akár egy szem kiirás sem. 

Elnézésed kérem, amért nem tudtam bírni magammal, 

és egy ilyen tét nélküli verset most kifaragtam e mélbe, 

sőt immáron a mérték is túlcsordul a hexameterből 

(mentségem, hogy a záró négy sor lett csak 
heptameterré). 


SI 


Kedves Címeim ott, 
ahol éppen elér ez az email, 


küldtem verseket egy kiadónak a verskötetébe 
távoli földön könyveket ad kifelé ez a dolga 

ott hol a szárazföldnek vége van és a csatornán 

át kell kelned hogyha körükbe vetődni szeretnél 
ők kik a föld túlsó peremét lakják a british nép 
kérded hogy vadak-é törvénnyel mit se törődnek 
vagy pedig ósdi szokásuk még hogy félik a törvényt 
honnan tudhatnám egy ilyen kérdésre a választ 
tőlünk távoli gondok ezek hisz távol a törvény 
messzi ködökbe veszett már én nem látok odáig 
hallom a kiskapukat nyikorogni zörögni szünetlen 
elhasználódtak meg nem kenik őket eléggé 

látom a témától kicsit eltértünk hol a törvény 


hajnali méljük ezeknek azonban örömre fakasztott 
ezt osztom meg most veletek hordjátok a terhét 


üdvözlettel az október még fénylik a naptól 

hajnali részegség ma se lesz csak déli vagy esti 

éjjel vendégségbe megyek s megkérdem a törvényt 
hát kíváncsin nézek a válasz elé s megirom majd 

Képes fejezetek a budapesti 
közlekedés történetéből 


Átkelés a Dunán 1900-ban 


Folyó színén a szellő borzolása 

a víz haján rendezte fodrait — 

ilyen volt a déli árnyék rajzolása, 

s te illegetted árva bokraid. 

Csónakunk velünk meg-megremeg. 
Elkötöttük, és a szellő arra int: 

cirkáljunk és élvezzük fodrait, 

van belőlük itt is, ott is rengeteg. 

Kedved visszhangzott, és kedves zúgaid. 
Zavartalan volt - tiszta, mint a víz, a csend. 


Felszíni (kötöttpályás) közlekedés 
az 1980-as években 


Van úgy hogy nincs mit tenni most 
elmenne rímnek itt a pilla most 
lenyugszik szemhéjunk megáll 

egész nap végzett pislogása most 

én innen őszintén nem látok villamost 
mivel hogy oly sötét is van 

és nem jön erre most 

az istenért utasbarát tuja 
(villanyosnak hívta még a nagymamám) 
ne vedd úgy hogy felékszereztem 
villamos rímekkel ezt a versem 

pedig mi jó poén volt akkor és utána is 
de hogy van ez most 
várod még a régi rímek illatát 


a pislogásos árva-sárga villamossal 


Gyalogszerrel a 21. századelőn 


Ma oly vidám vagyok 

miért van és honnan jön ez 

hová halad s miféle útja van 

elméletet kovácsolok pedig tudom 
hogy gyors iramban fog bedőlni 

víg táncot járok gyors ütemre lépdelek 


Zárszó 


Nézd el, ha áthágtam határaink. 

Mert sokszor átléptem — de Máraink 

például fekszik mások közt és óva int, 

hogy közhelyes (vagy közteres) legyek. Hát most 
(halkan, de érthetően rím esett) köhint. 

Távolban egy fehérlő Lutra 


Szászvári Péternek 


Távolban úszik egy vagy két vitorla 
fedélzetén jó whiskyt isznak rajta 
asvert" egyáltalába nem is kajla 
távolabb kedves volt lányok arca 
pirul nem nap hevétől ámde harcra 
vágyón hevül föl és a szoknya korca... 


Odébb gyerkőc ver éppen fejbe azt a. 
vágyik úszni véled hisz azér" csinálja 
más gyerkőc meg zsinórt vidáman húzza 


e vonatkoztatási rendszer neve Lutra 


"Schwert: A kormánylapát mellett a vitorláshajó egyik legfonto- 
sabb alkatrésze a hajó közepén elhelyezkedő, leengedhető és fel- 
húzható uszony (svert), amely az oldalsodródást akadályozza meg. 
A swert (vagy svert) egy aerodinamikai test, amelynek működése a 
repülőgép szárnyának működéséhez hasonlít. Szerepe alapvetően a 
hajó iránytartásának biztosítása szél felé haladás esetén. Svert hiá- 
nyában csak hátszéllel lehetne vitorlázni. Köszönet Szászvári Péter- 
nek a szóbeli magyarázatért. 

Ezt nem bírtam kihagyni 


tudniillik ezt a verset itt és most 
észt nem oszt de nem is foszt 
tengerin túl nem is rossz 
olyan mint a hosszú hántás 
nem túl foszló nem koszos 
rímre rím jön pákosztos 
abbahagyjam azt szeretnéd 
tudni mi az hosszú hántás 
milyen lehet miféle 

nem túl foszló nem koszos 
rímre rím jön pákosztos 
legyen refrén ne legyen 
döntsd el magad olvasó 

várd a rímed oldalsó 
páholyból tart szökkenése 
feléd repül vetted észre? 

Mesterképződés 
Gyalu és a forgácsok 


Jó, legyen Iljics hát, ha te annyira versbe szeretnéd 
látni Lenin-komiszárt! Lőn Lenin - inti Kobát." 

Kérded tán: mire inti Kobát a vezér? Tudom én azt? 
Kérded még: ki Koba, s mért teszem őt is oda — 

sor végére Joszif Visszarjonovics Dzsuva Vilmost? 
Nem tudom, érzem csak: élve keresztre feszít... 


Most Múzsák, ti segéljetek engem, olümposzi lánykák! 
Osszátok ma az észt -— hadd ne legyek csenevész. 

Elmondom hamar akkor, hogy mindez hogyan is volt 
- és hogy esett meg a lány. Jól letiporta Kobánk: 

szép Oroszországot halaványas-szőke hajánál 
megragadá a bitang, kényszeríté sanyarún... 


Hol volt hol nem volt, született egy tarfejü bojtár. 
Tar feje szórta a fényt a sötétből mindig előre, 

ő meg villamosítá széles-tágas Oroszhont 

és örökébe fogadta Dzsuvás Vili pénzintézeti rablót, 
sor végére helyezte a Visszarjonfia Vilmost. 

Kínos volt ugyanis neki nagy buzgalma a bolsevikok közt. 
És hogy a rózsásujjú Hajnal lőtte a várost, 

cirkálván s jelenítve e nagy meredek veszedelmet: 
Visszarion-fia-Józsit, e lóbráner-kalap embert. 
Ment és járt a gyalu s hullott csak szerte a forgács. 
(Tudjuk: ahol forgács repül, ott biztos gyalu is van.) 


t Joszif Visszarionovics Dzsugásvili (ismertebb nevén: Sztálin) le- 
ánykori neve. 

Kondaszívű csiburás csótány-bajuszú Koba József 
mindenhez nagyon ért — komposzt lett biz" ezért. 

Mindenhez konyitott, így hát mindenki vonyított. Eg 
I ljicsi lámpa-világ szikrát vet s fut a láng. 

Lámpa-tulajt Visszarjonovics hűségesen ölte, 
vitte tovább a gyalut — éber volt s nem aludt. 


Így lőn akkreditálva az iljicsi mesterképzés... 

Később híres doktori iskola nőtt ki belőle... 

Mesterről kezdtem bizony írni, de érdekesebb a tanítvány — 
hát emiatt dagad itt ez a két sor a végén heptameterré. 

Rémálomszuszék 


Itt vagy. Gyomorbál jöttél, tényleg. 
Te mindig úgy nevetsz felém, 
mintha régtől ismernélek. 
Megírlak most, az éj felén. 


Elüldögél a csönd az éjszakámon. 
Ráz egyet dús, komor szakállán 

a fogva tartott rémes álom -— 
megmoccan ott, a csönd legalján. 


Életre kap, loholni kezd felém, 
mintha rémeket cipelne, úgy rohan. 
A víz kiver, , el innen, menj, te rém" 


iszony dől rám, vastagon - és odavan. 


Az álom széttört több darabba — 
Újra frissen ropog már a hajnal. 
Nem léphet szörny az ablakodba -— 
más vár a kedves fürge nappal. 


Nyiss ablakot. Közelbe már 
az éles fényű tiszta reggel: 

a párkányodra ülve vár — 

és lassan megtölt jó meleggel. 


Egy részem ebből éldegél — 
álmokból foszló ébredésem ott van 
rám omló boldog alkonyatban. 

És téged vár. Csak mendegél. 

Szállnak 


Hervad már süvegünk őszi homályba int 
s görbén földre hajol szállnak a darvaink 
meggyűrődik az év gyűlnek az ég alatt 
felhős vadludak és sorban a csél-csapat 
furcsa körökben evez-halad 


nem szabvány vezeti versem a rímeit 

nem mérték ki szabók metrummal se törődj 
messze ne told s ne vesd gömbölyü álmaid 
hullámokba tolul s rajzik a szó-göröngy 


hervad már a sügér úszna a tó fenekén 
okkersárga ludak nagy vonulása lehull 
rebben s gágog a lúd megfickand a sügér 
nyershalevő ludak vágya utána nyúl 

sárgás lábu ludak sügerezni szeretnek a tóban 

Este van, este volt 


Ködbe málló 

kékes-tompa sejtelem 

lustán ásítja szét 

magán a pesti éjt 

lomha kézzel 

szőrös kéjjel 

jössz-e már 

a kerge szélben 

búval libbenj 

hogyha egyszer megkíván 
siránkozás és tőke-döntés közt lohol 
sebből vetve lusta hóbortot kohol 
szikrázik vagy csak lassan rostokol 
itt meg ott egy panaszóda 
szomorkodik nyakra-szóra 
terembura erre-arra 

heje-huja álmaiba 

kavarog a tavasz-óda 

nyomába hull a lusta köd 

szeles tavasz piros este 

horpatag szomjas talány 

itt az este eljött végre 

nehogy fölfald ég szerelme 
nekem akkor szívem veszne 

jó étvággyal kóstol ő és fölzabál 

így vagy úgy most végre itt a bál 

az úr vendégén cifra körszakáll 
szalad mutatja ez ki volt és az ki ott 
a fény vakít mi tudjuk mit hozott 


már az éjjel gyorsan gurul 
irdatlan-mód szana-széjjel 
néha lomha lebbenés 

így festett hát ez az est 
pompás volt ez - lomha, rest 

Számvetés a hétvégén 


Ezt hozta a vasárnap. Kergő szavakat fatálon. 
Nehéz, iramló, görbén hunyorgó 

szelfi tükörbe lát. 

Belém kövül az idő. 

Meg-megmar a reszketeg sóhajok alvadása. 
Már nincs remegés. 

Nyög az isten. 

Erre szaladt a szél szárnyán a gyermek. 
Megpihen az őszi televényen. 

Fut a szellő, riadoznak a kerge varjak itt lenn. 
Ó, mit ennének ők, gondolják. 

Fekete holló hunyorog a téli napsütésbe. 
Egy nyest is mintha kanyarogna. 

Senki se látta, de mégis tételezhető. 

Zümmögőkardal 


Miért ne remegne a sötét hideg szája 
szélén a billegő kis hamvas árva 
szegény ki szúnyogot ha ölni nem mer 
pofán csapásra néha várni kell 

önnön pofád ha orrba vágod éjjel 
rebbennek zizzenéssel csacska hévvel 
nagy bánatukban ők donognak 

és rímelgetnek sok dolognak 

mert ők a szúnyogok s talán kacagnak 
nem tréfálnak vértől dagadnak 

és lassú röpködéssel riadoznak 
eltévedt nádasokból kiáltoznak 

felénk szeretnek minket véreinket 

úgy szívnak szenvedéllyel végre minket 

Utolsó mentése 


egyet se búsulj kettőt nevess mi értünk 
téged mi jól egészen jól terécslünk 

a vásott ízlést hogyha kell se sértjük 

a szó a szón elcafrangolva mért csügg 

egy félszón át kell most mindent bemérnünk 
kacagva nehéz sírunk könnyedén elérjük 
talán még nem de egyszer majd megértjük 
ne szomorkodj akárhol vagy te mostan 
derű mosoly eléd üljenek harmatossan 
miértünk borzas fejed sose fájjon 

mily rímet verjek ide? legyen Byron 
mentse versem ő a hős az édes álom 

eljön hozzánk és evvel itt a fájront 

bánom álmaim fusson shálom reátok 
rímek ti vagytok versemen az átok 

teli zsákom félig álmom belevágom 

ilyféle kárvallott szó-orkok támolygása 
volna akkor és szívednek vánszorgása 
olvasó ha meg nem áll e rím-özön 


és el nem tűnik most kézen-közön 

Töredékben 


Szaggatott, finom szépség fog belülről 
itt most megtorpan a szó, a gondolat 
elringatta csípőjét láthatatlan 

már álom környékez gyötretve kérem 

ó bárcsak úgy lenne ez, hogy mégsem 
hogy még sincs ez, csak kiötöltem 
hogy ezt én csupasz lélekben költöttem 

